REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/404-15

14. oktobar 2015. godine

B e o g r a d

Z A P I S N I K

31. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 13. OKTOBRA 2015. GODINE

 Sednica je počela u 12,05 časova.

 Sednicom je predsedavala Vesna Marjanović, predsednica Odbora.

 Sednici su prisustvovali: Milena Turk, Milorad Cvetanović, Nebojša Tatomir, Dušica Stojković, Sanja Nikolić, Milan Stevanović, Nenad Milosavljević, Srđan Dragojević, Branka Karavidić, Aleksandar Jugović, članovi Odbora.

Sednici je prisustvovao: Mirko Krlić, zamenik člana Odbora.

Sednici nisu prisustvovali članovi Odbora: Vladimir Đukanović, Saša Mirković, mr Aleksandra Jerkov, Mira Petrović i Ljiljana Nestorović, niti njihovi zamenici.

Na predlog predsedavajućeg, članovi Odbora su jednoglasno usvojili sledeći:

D n e v n i r e d:

1. **Odlučivanje o pokretanju postupka za predlaganje kandidata za članove Saveta Regulatornog tela za elektronske medije;**
2. **Razno.**

Pre prelaska na rad po tačkama utvrđenog dnevnog reda predsedavajuća je istakla da su članovi Odbora uz materijal za sednicu dobili neusvojene zapisnike Odbora za kulturu i informisanje sa prethodnih sednica.

 Predsedavajuća je stavila na glasanje Zapisnik sa 23. sednice Odbora za kulturu i informisanje, održane 7. aprila 2015. godine, Zapisnik sa 24. sednice Odbora za kulturu i informisanje, održane 11. maja 2015. godine, Zapisnik sa 25. sednice Odbora za kulturu i informisanje, održane 18. maja 2015. godine, Zapisnik sa 26. sednice Odbora za kulturu i informisanje, održane 21. maja 2015. godine, Zapisnik sa 27. sednice Odbora za kulturu i informisanje, održane 10. juna 2015. godine, Zapisnik sa 28. sednice Odbora za kulturu i informisanje, održane 25. juna 2015. godine, Zapisnik sa 29. sednice Odbora za kulturu i informisanje, održane 29. juna 2015. godine, Zapisnik sa 30. sednice Odbora za kulturu i informisanje, održane 24. jula 2015. godine.

 Članovi Odbora su **jednoglasno usvojili**  navedene zapisnike.

**PRVA TAČKA -** Odlučivanje o pokretanju postupka za predlaganje kandidata za članove Saveta Regulatornog tela za elektronske medije.

**Vesna Marjanović** je u uvodnom izlaganju upoznala članove Odbora sa zakonskom procedurom u vezi sapostupkom predlaganja kandidata za člaove Saveta Regulatoronog tela za elektronske medije.

Istakla je da je Odboru za kulturu i informisanje upućen dopis 17. juna 2015. godine, od strane izvršnog direktora REM-a, da članu Saveta Regulatora, prof. mr Goranu Pekoviću mandat ističe 16. decembra 2015. godine, kao i dopis upućen 24. septembra 2015. godine, kojim se Odbor obaveštava da članovima Saveta, Goranu Karadžiću i Mitropolitu ljubljansko-zagrebačkom dr Porfiriju (Periću), mandat ističe 18. februara 2016. godine.

Napomenula je da je članom9. stav 1. tač. 2, 6. i 8.) Zakona o elektronskim medijima propisano da ovlašćenje i dužnost da predlažu članove Saveta imaju**:** nadležni odbor Skupštine Autonomne pokrajine Vojvodine, udruženja čiji su ciljevi ostvarivanje slobode izražavanja i zaštita dece, kao i crkve i verske zajednice.

Naglasila je da je potrebno da Odbor donese Odluku o pokretanju postupka za predlaganje kandidata za izbor tri člana Saveta Regulatornog tela za elektronske medije za navedene ovlašćene predlagače.

Rekla je da svaki od ovlašćenih predlagača, treba da predloži Narodnoj skupštini po dva kandidata za jednog člana Saveta, a da će nakon održanog javnog razgovora sa predloženim kandidatima, izbor člana Saveta Regulatora staviti na dnevni red prvog narednog zasedanja Narodne skupštine.

Podsetila je članove Odbora da im je u materijalu za sednicu dostavljen Predlog odluke o pokretanju postupka za predlaganje kandidata za člana Saveta REM-a, kao i predlog teksta Javnog poziva ovlašćenim predlagačima.

Konstatovala je da su rokovi za predlaganje kandidata za članove Regulatora kratki i zamolila je sve članove Odbora da se lično angažuju, kako bi javnost bila upoznata i kako bi prijave bile blagovremeno podnete.

Napomenula je da zbog rokova definisanih Zakonom o elektronskim medijima, postoji mogućnost da će se naredne sednice Odbora zakazivati u danima kada nema sednica Narodne skupština i zamolila je članove Odbora da imaju tu činjenicu u vidu.

S obzirom da povodom ove tačke Dnevnog reda nije bilo rasprave, predsedavajuća je stavila na glasanje, Odluku o pokretanju postupka za predlaganje kandidata za izbor tri člana Saveta Regulatornog tela za elektronske medije za navedene ovlašćene predlagače.

Članovi Odbora su **jednoglasno** usvojili Odluku o pokretanju postupka za predlaganje kandidata za izbor tri člana Saveta Regulatornog tela za elektronske medije za navedene ovlašćene predlagače.

**DRUGA TAČKA -** Razno**.**

**Vesna Marjanović** je otvorila raspravu u vezi sa ovom tačkom Dnevnog reda u kojoj su učestvovali: Dušica Stojković, Milorad Cvetanović, Vesna Marjanović i Mirko Krlić.

**Dušica** **Stojković** je obavestila članove Odbora da od ponedeljka, 19. oktobra 2015. godine počinje „Nedelje parlamentarizma“ i pozvala je sve prisutne da se uključe u rad ovog događaja.

 Istakla je da se sve neophodne informacije, u vezi sa ovim događajem, nalaze na veb-stranici <http://www.nedeljaparlamentarizma.rs> i upoznala je članove Odbora sa nekim od najvažnijih događaja u okviru ove manifestacije.

 Podsetila je sve prisutne, da je ispred Odbora za kulturu i informisanje, prisustvovala Interparlamentarnoj konferenciji pod nazivom: “Medijski javni servisi i parlamenti u zemljama proširenja”, koja se održala u Zagrebu 24-25. septembra 2015. godine pod pokroviteljstvom Evropskog parlamenta.

 Zamolila je sekretara Odbora, gospođu Sanju Pecelj, da narodnim poslanicima prosledi materijal sa ove konferencije, kako bi mogli da se detaljnije informišu o najbitnijim zaključcima sa ove konferenciji i kako bi na pravi način sagledali gde se Republika Srbija nalazi u odnosu na države u okruženju.

**Milorad Cvetanović** je istakao da smatra da trenutna situacija u vezi sa prijemom takozvane države Kosovo u Unesko, zahteva da Odbor za kulturu i informisanje, kao nadležan Odbor, zauzme jasan stav po ovom pitanju.

Naglasio je da je iz ovog razloga hteo da predloži da se Dnevni red dopuni sa tačkom na kojoj bi se raspravljalo o ovom problemu, ali da je odustao zbog važnosti ove teme i činjenice da ovako bitna tema zahteva posebnu sednicu.

Podsetio je članove Odbora na svoju inicijativu, koja ima za cilj uspostavljanja saradnje u oblasti kulture između Republike Srbije i Republike Austrije.

Upitao je predsednicu Odbora šta se konkretno preduzelo po ovom pitanju i da li su preduzete sve potrebne aktivnosti u okviru delokruga rada Odbora, kako bi bio organizovan sastanak sa predstavnicima Austrijske Ambasade u Beogradu.

**Vesna Marjanović** je naglasila da je stupila u kontakt sa predstavnicima Austrijske Ambasade u Beogradu, kao i da ih je obavestila o inicijativi Odbora.

Napomenula je da postoji pisana prepiska koju je ona vodila sa predstavnicima Austrijske Ambasade i rekla je da je njihov odgovor bio da će se Odboru javiti direktor Austrijskog kulturnog foruma sa kojim će se i obaviti poseban sastanak, ali da do sastanka nikada nije došlo.

Predložila je da sekretar Odbora, pošalje celokupnu prepisku koju je ona vodila sa predstavnicima Austrijskog kulturnog foruma i da nakon što se detaljnije upoznaju sa prepiskom, zajednički pokušaju da iniciraju sastanak.

U vezi sa predlogom Milorada Cvetanovića o održavanju sednice Odbora na kojoj bi se raspravljalo o prijemu, takozvane države Kosovo u Unesko, rekla je da na osnovu člana 70. stav 1. alineja prva Poslovnika Narodne skupštine, predsednik odbora može da sazove sednicu odbora, kao i da predloži dnevni red za tu sednicu, ali da je takođe, na osnovu člana 71. stav 1. Poslovnika, predsednik odbora dužan da sednicu odbora sazove na zahtev najmanje trećine od ukupnog broja članova odbora.

Istakla je da ona u potpunosti podržava održavanje sednice Odbora, ali da smatra da bi imalo veću težinu ukoliko bi članovi Odbora podneli zahtev za održavanje sednice, kao i da u samom zahtevu navedu koga bi od gostiju pozvali na sednicu.

Naglasila je da smatra da bi na sednicu Odbora trebalo pozvati ministra kulture i informisanja, predstavnike Ministarstva spoljnih poslova i Kancelarije za saradnju sa Uneskom.

Zamolila je Milorada Cvetanovića da se nakon 31. sednice Odbora dogovori sa sekretarom Odbora, kako bi se predložena sednica Odbora dobro pripremila i kako bi bili pozvani svi relevantni gosti.

**Mirko Krlić** je podržao predlog Milorada Cvetanovića o održavanju sednice Odbora na kojoj bi se raspravljalo o prijemu takozvane države Kosovo u Unesko.

Istakao je da smatra da bi pored već navedenih gostiju bilo bitno da se na sednicu Odbora pozovu i predstavnici Srpske pravoslavne crkve, kao i Republičkog zavoda za zaštitu spomenika kulture.

Naglasio je da je od izuzetne važnosti da Odbor za kulturu i informisanje ima jasan stav po ovom pitanju.

**Milorad Cvetanović** je istakao da smatra da je svejedno da li će se sednica sazvati na predlog predsednika Odbora, ili na zahtev najmanje jedne trećine od ukupnog broja članova Odbora.

Ponovio je da je zbog zasedanja Izvršnog odbora Uneska potrebno održati sednicu Odbora za kulturu i informisanje u što kraćem roku, sa samo jednom tačkom Dnevnog reda.

**Vesna Marjanović** je naglasila da članovi Odbora sve svoje predloge, u vezi sa zakazivanjem i održavanjem sednice na kojoj bi se raspravljalo o prijemu takozvane države Kosovo u Unesko, dostave u što kraćem roku sekretaru Odbora.

Sednica je završena u 12,35 časova.

 SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Sanja Pecelj Vesna Marjanović